**PRIJEDLOG**

**VLADA REPUBLIKE HRVATSKE**

**KLASA:**

**URBROJ:**

**Zagreb,**

**PREDSJEDNIKU HRVATSKOGA SABORA**

Predmet: Amandmani Vlade Republike Hrvatske na Konačni prijedlog zakona o izmjenama i dopunama Zakona o obvezama i pravima državnih dužnosnika, P.Z. br. 618

Na temelju članka 196. stavka 2. i članka 199. stavka 1. Poslovnika Hrvatskoga sabora, na Konačni prijedlog zakona o izmjenama i dopunama Zakona o obvezama i pravima državnih dužnosnika, Vlada Republike Hrvatske podnosi slijedeće

**AMANDMANE**

**I. Na članak 1.**

 U članku 1. stavak 8. mijenja se i glasi:

„Dosadašnji podstavak 29. postaje podstavak 28.“

Iza stavka 8. dodaju se stavci 9. i 10. koji glase:

„U dosadašnjem podstavku 30. koji postaje podstavak 29. riječi: „direktor, zamjenik direktora i pomoćnici direktora“ zamjenjuju se riječju: „ravnatelj“.

Dosadašnji podstavci 31. do 37. postaju podstavci 30. do 36.

Obrazloženje:

Ovim amandmanom predlaže se brisati dosadašnje dužnosničke položaje zamjenika i pomoćnika direktora Hrvatskog zavoda za zdravstveno osiguranje, a ujedno se naziv „direktor“ zamjenjuje nazivom „ravnatelj“ radi usklađivanja s Zakonom o obveznom zdravstvenom osiguranju (Narodne novine“ 80/13. i 137/13), kojim je propisano, u članku 105, da radom Hrvatskog zavoda za zdravstveno osiguranje rukovodi ravnatelj. Brisanjem dosadašnjih dužnosničkih položaja zamjenika i pomoćnika, postiže se racionalizacija troškova i depolitizacija javne uprave, jer će zamjenici i pomoćnici ravnatelja Hrvatskog zavoda za zdravstveno osiguranje, umjesto dosadašnjeg statusa državnog dužnosnika, imati službenički status.

**II. Na članak 2.**

U članku 2. iza stavka 10. dodaju se novi stavci 11. i 12. koji glase:

„U točki 8. podtočka c) briše se.

U točki 10. podtočka e) briše se.“.

Obrazloženje:

Ovim amandmanom se predlažu brisati nazivi zamjenika i pomoćnika ravnatelja Hrvatskog zavoda za zdravstveno osiguranje i pripadajući koeficijenti, a sukladno amandmanu na članak 1. kojim se dosadašnji dužnosnički položaji zamjenika i pomoćnika ravnatelja Hrvatskoga zavoda za zdravstveno osiguranje predlažu brisati, te je stoga potrebno brisati i ostale odredbe koje se odnose na navedene dužnosti.

**III. Na članak 3.**

 U članku 3. iza stavka 1. dodaju se stavci 2. i 3. koji glase:

„Plaća zamjenika i pomoćnika ravnatelja Hrvatskog zavoda za zdravstveno osiguranje koji su na dan stupanja na snagu ovoga Zakona zatečeni na tim dužnostima, do prestanka obnašanja tih dužnosti obračunavati će se prema sljedećim koeficijentima:

- zamjenik ravnatelja Hrvatskog zavoda za zdravstveno osiguranje 4,98

- pomoćnik ravnatelja Hrvatskog zavoda za zdravstveno osiguranje 4,55.

Zamjenik i pomoćnik ravnatelja Hrvatskog zavoda za zdravstveno osiguranje iz stavka 2. ovoga članka prestaju obnašati dužnost u roku od 30 dana od dana stupanja na snagu ovoga Zakona.

Obrazloženje:

Ovim amandmanom uređuje se plaća zamjenika i pomoćnika ravnatelja Hrvatskog zavod za zdravstveno osiguranje u prijelaznom razdoblju do prestanka obnašanja tih dužnosti, tako da se ista utvrđuje prema dosadašnjim koeficijentima za te dužnosti.

 PREDSJEDNIK

 mr. sc. Andrej Plenković

**Obrazloženje**

Ovim amandmanom predlaže se brisati dosadašnje dužnosničke položaje zamjenika i pomoćnika direktora Hrvatskog zavoda za zdravstveno osiguranje, a ujedno se naziv „direktor“ zamjenjuje nazivom „ravnatelj“ radi usklađivanja s Zakonom o obveznom zdravstvenom osiguranju (Narodne novine“ 80/13. i 137/13), kojim je propisano, u članku 105, da radom Hrvatskog zavoda za zdravstveno osiguranje rukovodi ravnatelj.

Brisanjem dosadašnjih dužnosničkih položaja zamjenika i pomoćnika, postiže se racionalizacija troškova i depolitizacija javne uprave, jer će zamjenici i pomoćnici ravnatelja Hrvatskog zavoda za zdravstveno osiguranje, umjesto dosadašnjeg statusa državnog dužnosnika, imati službenički status.

Amandmanom Kluba zastupnika HDZ-a, koji je podnesen na Konačni prijedlog predmetnog zakona, a za koji je Ministarstvo uprave uputilo Vladi Republike Hrvatske zahtjev za davanje prethodne suglasnosti za prihvaćenje amandmana, predloženo je brisanje dosadašnjeg dužnosničkog položaja za zamjenika i pomoćnike ravnatelja Hrvatskog zavoda za mirovinsko osiguranje i Hrvatskog zavoda za zapošljavanje, te se prijedlogom ovog amandmana Vlade Republike Hrvatske, ujedno osigurava da se na jedinstven način uredi status zamjenika i pomoćnika ravnatelja Hrvatskog zavoda za zdravstveno osiguranje, kao i u Hrvatskom zavodu za zapošljavanje i Hrvatskom zavodu za mirovinsko osiguranje.